Pokret "Prestanimo Kupovati"
Velečasni Billy, najviši svećenik crkve “Prestanimo kupovati.”
Nekoliko dana nakon što je jedan prodavač u trgovini američkog lanca Wal-Mart u New Yorku bio na smrt pregažen u naletu gomile pohlepnih kupaca prošlog mjeseca, ispred ove prodavaonice održana je komemoracija uz svijeće u znak spomena na poginulog te kako bi se podigla svijest o opasnostima prekomjerne potrošnje i materijalizma. Komemoraciju je vodio karizmatični scenski umjetnik Velečasni Billy. Komemoracija pored trgovine Wal-Mart bila je posljednja propovjedaonica Velečasnog Billyja i njegove crkve nazvane “Stop Shopping”, odnosno “Prestanimo kupovati.” Bila je to oduža predstava političke i edukacijske prirode, predvođena njujorškim glumcem Billom Talenom. Prije desetak godina ovaj je - tada nezaposleni - glumac, slikar i pisac iz Los Angelesa odlučio promijeniti svoj život i preselio se u New York City. Kupio si je bijelo odijelo, crni prsluk, i svećenički ovratnik te se otputio na ulice grada kao Velečasni Billy, najviši svećenik crkve “Prestanimo kupovati.” Dok ovaj dobrohotnik - koji izgleda baš kao evagelistički svećenik - nije zaređen niti od jedne crkve, on promiče časnu i poštenu filozofiju, koja potječe iz njegovog moralnog gnjeva prema prekomjernoj i neodgovornoj potrošnji. Bill Talen kaže da je svoju novu ličnost prvi puta isprobao propovijedajući na njujorškom Times Sqareu: "Ljudi oko mene počeli su pljeskati. Na pločnik sam položio moj mali podij za govor, poput propovjedaonice, a onda bi održavao sastanke na kojem mi se mogu postavljati pitanja ispred prodavaonice Disney proizvodima. Onda smo počeli ulaziti u trgovinu Disney i tamo izvodili našu predstavu. Ponekad smo se pretvarali da smo kupci pa bi odgovarali kupce od kupovanja, prije nego što bi bili istjerani - ili od vlasnika ili od policije". To je bio samo početak. Otada se Talenu pridružio 40-eročlani zbor koji izvodi crnačke duhovne pjesme. Crkva “Prestanimo kupovati” održava redovite predstave u New Yorku i ostalim američkim gradovima, kao i u različitim dijelovima svijeta. Njihov radostan zvuk u oštroj je suprotnosti s njihovom porukom upozorenja protiv “Šopokalipse,” koja – kaže Talen – sliči trenutnoj globalnoj gospodarskoj krizi. Talen kaže da mi zapravo ne znamo što nam se sada događa. No, ono što on i ljudi u njegovoj crkvi znaju – kaže - jest da su im svi godinama govorili – i vlade i crkve i ekonomske institucije – da će sve biti dobro dokle god budemo kupovali do iznemoglosti. No, ispravno rješenje je, kaže Talen, predahnuti i usporiti: manje trošiti i manje kupovati: "Mi smo ovisni o kupovanju na način na koji su alkoholičari ovisni o alkoholu. Stvarima koje kupujemo zapravo punimo prazninu u našoj duši. S tim moramo prestati. Mi vjerujemo da su najbolji način da s tim prestanemo zdravi međuljudski odnosi, temeljeni na razgovoru i na slušanju. Meni ne treba nikakav proizvod da bih s vama razgovarao!" Kupovina vas neće trajno usrećiti, kaže Bill Talen. Upitan o njegovoj novogodišnjoj želji, Bill je opet odgovorio u stilu propovjednika. Kaže da nam sama zemlja šalje nedvojbenu poruku: u obliku tornada, poplava, požara i suša. “Moramo jedni drugima pomoći u obuzdavanju potrošačkog nagona, i to vrlo brzo. Moramo se promijeniti!,” ustraje Bill Talen. S mudrošću i dosjetljivošću koje su postale njegov zaštitni znak, Bill Talen - kao Velečasni Billy - nada se učiniti svijet boljim, sretnijim mjestom. Ne samo u ovo Božićno vrijeme nego i kroz cijelu godinu.